Title: Správa z Bruselu
Author: Viera Blahová
Last saved by: Obžerová Eva
Company: Ministerstvo školstva SR

S p r á v a
zo zahraničnej pracovnej cesty

1. Účastník ZPC:
Titul, meno a priezvisko: | PaedDr. Eva Obžerová
Pracovisko: | sekcia regionálneho školstva MŠVVaŠ SR
Pracovné zaradenie: | štátny radca
Znalosť jazykov: | ANJ, RUJ
Spoluúčastník ZPC: | -
2. Zahraničná pracovná cesta:
Štát: | Česká republika
Mesto: | Praha
Vykonaná v doch: | 14. 04. – 18. 04. 2015

Prijímajúca organizácia:

Office of the Secretary General of the European Schools, Rue Joseph II/30, 1049 Brussels
Kancelária generálneho tajomníka Európskych škôl (ďalej len “EŠ“), Brusel

Účel cesty: | Zasadnutie Najvyššej rady EŠ (pravidelné)
Spôsob financovania: | Cestovné náklady refunduje prijímajúca strana.
3. Rámcový program pobytu: 
14. 04. 2015                    -  príchod do Prahy, ubytovanie, štúdium materiálov
                                           a pravidiel hlasovania, finalizácia diskusných príspevkov;                           
15. - 17. 04. 2015            - schôdza vedúcich delegácií jednotlivých členských štátov,
                                           rozšírené zasadnutie Najvyššej rady Európskych škôl                                           
18. 04. 2015                   - odchod z Prahy
    
4. Stručný priebeh rokovaní:
Pravidelné vrcholné zasadnutie Najvyššej rady Európskych škôl (ďalej len „NR EŠ“) v rámci českého predsedníctva (predseda p. Lukáš Teplý) začalo schôdzou vedúcich delegácií jednotlivých členských štátov, prítomní sú vždy aj zástupcovia Európskej komisie a EPO – Európskeho patentového úradu s právom hlasovať. Zasadnutie pokračovalo nerozšíreným a následne rozšíreným zasadnutím NR EŠ. Neprítomná bola vedúca delegácie  Lotyšska. 

V časti ústne oznámenia sme boli okrem iného informovaní o postupoch v riešení problémov pri využívaní nového systému centralizovaného účtovníctva s vysokým stupňom ochrany dát – SAP. P. Escudero-Bustamante vystúpil s prezentáciou štatistických údajov, týkajúcich sa povinnosti vedúcich delegácií zasielať každý mesiac manažmentu príslušných škôl výplatné pásky vyslaných učiteľov, aby im mohli ekonómovia na školách správne dopočítať mzdy a odpočítať zrážky. Slovenská republika si túto povinnosť plní, vedúca delegácie a členka NR EŠ p. Obžerová bola odborne zaškolená v oblasti ochrany osobných údajov, úzko spolupracuje s osobným úradom ministerstva a pravidelne zasiela všetky výplatné pásky relevantným osobám vo všetkých školách, kde máme vyslaných učiteľov + zdvorilostný preklad položiek na výplatných páskach. Kancelária GT EŠ pripravila súbor opatrení voči tým delegáciám, ktoré si túto povinnosť neplnia.

V časti písomné procedúry sme schválili niektoré posty nových inšpektorov a napr. aj harmonogram maturitných skúšok pre rok 2015, tzv. EBAC (European Baccalaureate exams). V ďalších častiach zasadnutia sme schválili reprezentantov zo strany učiteľov a rodičov, ktorí budú úzko a aktívne spolupracovať s Kanceláriou generálneho tajomníka EŠ. Rozšírené zasadnutie NR EŠ sa koná za prítomnosti Rady riaditeľov európskych škôl, Rady učiteľov, Rady rodičov a Rady študentov.
Riešili sme problematiku  vzniku nových jazykových sekcií (estónska, lotyšská a litovská), otvorenie slovenskej sekcie bolo časovo odložené. NR EŠ neschválila vznik piatej bruselskej školy EŠ Berkendael.  Boli prerokované a schválené výročné správy generálneho tajomníka EŠ, auditu, finančného kontrolóra, predsedu európskej maturity za rok 2014, správy pracovných skupín v rámci predsedníctva Českej republiky a správy auditu na dvoch akreditovaných EŠ v Strasbourgu a Haagu. Bolo schválené predĺženie pracovnej zmluvy nášho vyslaného učiteľa slovenského jazyka v predprimárnom a primárnom vzdelávaní v EŠ Brusel III o 1 rok. Menovaní boli noví predsedovia Rady inšpektorov pre primárne a pre sekundárne vzdelávanie a nový predseda rozpočtového výboru. 
V otázke výkonu inšpekcie niektoré delegácie upozornili na problém miestne najímaných učiteľov v systéme, ktorí nepodliehajú kontrole inšpektorov tak, ako vyslaní učitelia.

Tzv. B položky v XI. bode programu si vždy vyžadujú širokú diskusiu a mnohé z nich aj schválenie dokumentov alebo mandátu pre GT EŠ formou verejného hlasovania. Za najdôležitejšie z nich možno považovať rozpočet na rok 2016, politiku prijímania žiakov do EŠ, návrh nového systému hodnotenia a známkovania, ktorý bude v prvej fáze pilotovaný a neskôr postupne implementovaný do výchovno-vyučovacieho procesu, revíziu dokumentu „GAIGNAGE criteria“ o pravidlách vzniku jazykovej sekcie a preklad učebných osnov do jazykov všetkých členských štátov.

Ďalšie pravidelné zasadnutie Najvyššej rady Európskych škôl bude v dňoch 01.-03. decembra 2015 v Bruseli.

5. Odporúčané závery:
V spolupráci s osobným úradom zabezpečiť vyslanie troch učiteľov slovenského jazyka a slovenského jazyka a literatúry od 1. septembra 2015, z nich dvaja nahradia tých učiteľov, ktorým tento školský rok končí pracovná zmluva. Pripraviť zdvorilostný anglický preklad listu p. ministra, ktorým potvrdí riaditeľom dotknutých škôl vyslanie učiteľov, ktorí budú vybraní v rámci výberového konania.
Spolupracovať s osobným úradom pri zabezpečovaní finančných prostriedkov na mzdy vyslaných učiteľov – poskytovať osobnému úradu relevantné informácie.
Pretrváva povinnosť každý rok zorganizovať jedno pracovné stretnutie vyslaných učiteľov a inšpektorov a každý mesiac posielať na príslušné EŠ výplatné pásky vyslaných učiteľov. Pokračovať v diskusii o možnosti vytvorenia slovenskej jazykovej sekcie v EŠ so Stálym zastúpením SR v EÚ a národnými inšpektormi. Pripraviť podklady pre list p. ministra pánovi GT EŠ Kivinenovi v otázke založenia a otvorenia slovenskej jazykovej sekcie.

6. Prehľad prinesenej dokumentácie a miesto jej uloženia:
Materiály zo zasadnutí sú v elektronickej podobe uložené na odbore gymnázií a jazykových škôl MŠVVaŠ SR, najdôležitejšie z nich sú uložené i v tlačenej podobe a budeme s nimi ďalej pracovať. Zápisnice zo zasadnutí budú Kanceláriou GT EŠ zaslané dotknutým osobám na MŠVVaŠ SR prostredníctvom mailovej komunikácie. Budú schvaľované formou písomnej procedúry.

7. Osobitne vyhodnotený očakávaný prínos ZPC:
Účasť na pravidelných zasadnutiach NR EŠ patrí k základným povinnostiam vedúceho delegácie členskej krajiny. Informácie, ktoré dostávame, nám umožňujú poskytovať relevantné informácie nielen naším nadriadeným a rodičom žiakov Európskych škôl, ale i všetkým občanom SR, ktorí sa na odbor gymnázií a jazykových škôl obrátia. Okrem osobného kontaktu s dotknutými osobami patria tieto informácie k najdôležitejším zdrojom v rozhodovacích procesoch. Dobrá informovanosť je zárukou kvalitného plnenia úloh SR v systéme EŠ.

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracovala: | PaedDr. Eva Obžerová
Miesto a dátum: | Bratislava, 25. mája 2015
Správu schválili: | RNDr. Igor Gallus, riaditeľ odboru gymnázií a jazykových škôl
| Dátum:                                Podpis:
| Ing. Marián Galan, generálny riaditeľ sekcie regionálneho školstva
| Dátum:                                Podpis: